《严霜篇》
明代·释函是

严霜下原隰，秋草日以衰。游宕思乡井，飞禽重徘徊。

庭柯畏金丸，参天怒冯夷。寒猋忽朝夕，高木先折摧。

岂无劲羽翮，不离故山枝。故山不可离，寒猋无已时。

巢卵讵复惜，托足良多岐。南翔盼北岫，东集念西驰。

饮河惊浅浪，野田农人欺。仰见云间雁，悔蚤不追随。

晚尚未易决，奋翅何忧迟。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。